El GEPEC impulsa una campanya per afavorir els pol·linitzadors salvatges a la demarcació | Reusdigital.cat diari de Reus. Notícies i actualitat del Camp de Tarragona
L'entitat programa reunions amb pagesos per augmentar la presència d'aquests insectes als conreus i que millorin la productivitat
Pla obert dos membres de GEPEC mirant els calendaris que difondran en la campanya pels pol·linitzadors
Cada vegada hi ha menys abelles, menys papallones i menys borinots. És l'alerta del GEPEC-Ecologistes de Catalunya, que arran d'aquesta situació –agreujada per l'ús de plaguicides i herbicides- inicia una campanya per afavorir la seva existència als camps. A partir de gener, l'entitat ha programat reunions amb pagesos d'arreu de les comarques tarragonines per bescanviar informació sobre les millores que es poden fer per augmentar la presència de pol·linitzadors salvatges i, així, millorar també la productivitat dels camps. Per Ramon Ferré, del GEPEC, cal que l'agricultura sigui ecològica per evitar pesticides però també fomentar i respectar la flora autòctona al voltant dels camps del conreu. Una de les altres opcions per incrementar el nombre de pol·linitzadors és crear un hotel d'insectes al camp.
GEPEC alerta que les abelles estan desapareixent i que aquest insecte és només la punta de l'iceberg. A Catalunya hi ha més de tres-centes espècies d'abelles salvatges i moltes d'elles són més eficients que les abelles domèstiques per als conreus, segons el GEPEC, que apunta que a Alemanya, per exemple, han desaparegut el 75% dels insectes alats en només 30 anys.
Pel tècnic del GEPEC, la primera acció perquè hi hagi el màxim de pol·linitzadors és que l'agricultura passi a ser totalment ecològica, tot evitant herbicides i pesticides. En segon terme, hi ha diverses accions que poden fomentar la flora autòctona al voltant dels camps de conreu. Segons les xifres dels ecologistes, el 65% d'insectes que hi ha a les bandes multiflorals al voltant dels conreus són pol·linitzadors mentre que el 35% són depredadors de plagues. "Quan eliminem una sèrie de flora que hi ha al voltant del conreu, els fem més apetitosos per les plagues que vénen de fora", ha considerat Ferré.
pol·linitzadors salvatges